РЕШЕНИЕ НА КОМИСИЯТА
от 9 декември 2014 година
за установяване на екологични критерии за присъждане на знака за екомаркировка на ЕС за козметични продукти с отмиване
(нотифицирано под номер С(2014) 9302)
(текст от значение за ЕИП)
(2014/893/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
след консултация със Съвета по екомаркировка на Европейския съюз,
като има предвид, че:
(1)
Съгласно Регламент (ЕО) № 66/2010 знакът за екомаркировка на ЕС може да бъде присъждан на продукти с намалено въздействие върху околната среда през целия им жизнен цикъл.
(2)
В Регламент (ЕО) № 66/2010 се предвижда установяване на специфични критерии за екомаркировката на ЕС по групи продукти.
(3)
Тъй като въздействията върху околната среда, основно по отношение на екотоксичността и потреблението на ресурси, са свързани с химикалите, използвани в козметични продукти с отмиване, и с техните опаковки, целесъобразно е да се установят критерии за екомаркировка на ЕС за тази група продукти. Критериите следва, по-специално, да насърчават продуктите, които имат намалено въздействие върху водните екосистеми, съдържат ограничено количество опасни вещества и свеждат до минимум генерирането на отпадъци чрез намаляване на количеството опаковка.
(4)
С Решение 2007/506/ЕО на Комисията (2) бяха установени екологичните критерии и свързаното с тях изискване за оценка и проверка на сапуни, шампоани и кондициониращи продукти за коса. Въпросните критерии бяха преразгледани в светлината на технологичното развитие. При преразглеждането бе установено, че е необходимо да се промени наименованието и определението на групата продукти, така че тя да включи нова подгрупа продукти, както и да се установят нови критерии.
(5)
От съображения за яснота Решение 2007/506/ЕО следва да бъде заменено.
(6)
Следва да се разреши преходен период за производителите на продукти, получили знака за екомаркировка за сапуни, шампоани и кондициониращи продукти за коса въз основа на критериите, определени в Решение 2007/506/ЕО, така че те да имат достатъчно време да адаптират своите продукти и да ги приведат в съответствие с преразгледаните критерии и изисквания. Също така на производителите следва да бъде разрешено до изтичането на срока на валидност на Решение 2007/506/ЕО да подават заявления или съгласно критериите, установени с въпросното решение, или съгласно критериите, установени с настоящото решение.
(7)
Мерките, предвидени в настоящото решение, са в съответствие със становището на Комитета, създаден съгласно член 16 от Регламент (ЕО) № 66/2010,
ПРИЕ НАСТОЯЩОТО РЕШЕНИЕ:
Член 1
Групата продукти „Козметични продукти с отмиване“ включва всички вещества и смеси с отмиване, попадащи в обхвата на Регламент (ЕО) № 1223/2009 на Европейския парламент и на Съвета (3), предназначени да бъдат поставени в контакт с епидермиса и/или с косата с единствена или главна цел тяхното почистване (тоалетни сапуни, продукти за душ, шампоани), да подобряват състоянието на косата (кондициониращи продукти за коса), или да предпазват епидермиса и да смазват космите преди бръснене (продукти за бръснене).
Групата продукти „Козметични продукти с отмиване“ включва продукти както за домашна, така и за професионална употреба.
Групата продукти не включва продукти, специално предлагани за дезинфекция или за антибактериална употреба. Шампоаните против пърхот са разрешени.
Член 2
За целите на настоящото решение се прилагат следните определения:
(1)
„входящи вещества“ означава консерванти, ароматизиращи вещества и оцветители, независимо от концентрацията, и други вещества, добавени умишлено, както и странични продукти и онечиствания от суровини, концентрацията на които е равна на или надхвърля 0,010 тегловни % от теглото на окончателния състав;
(2)
„активно съдържание“ (АС) означава сборът от органичните входящи вещества в продукта (изразен в грамове), изчислен въз основа на пълния състав на продукта, включително аерозолните газове, съдържащи се в аерозолни продукти. Триещи/абразивни съставки не се включват в изчисляването на активното съдържание;
(3)
„първична опаковка“ означава опаковка в пряк контакт със съдържанието, изпълнена така, че да представлява най-малката единица стока за продажба на крайния ползвател или потребител на мястото на покупката;
(4)
„вторична опаковка“ означава опаковка, която може да бъде отстранена от продукта, без да се отразява на характеристиките му и е изпълнена така, че на мястото на покупката да представлява група от единици стоки за продажба, независимо от това дали същата се продава по този начин на крайния ползвател или потребител, или служи само за попълване на рафтовете на мястото на продажба.
Член 3
Критериите за присъждане на знака за екомаркировка на ЕС съгласно Регламент (ЕО) № 66/2010 на продукт, който попада в група продукти „козметични продукти с отмиване“, определена в член 1 от настоящото решение, както и съответните изисквания за оценка и проверка, са посочени в приложението.
Член 4
Посочените в приложението критерии и съответните изисквания за оценка и проверка са валидни за период от четири години, считано от датата на приемане на настоящото решение.
Член 5
Кодът на групата продукти „козметични продукти с отмиване“, определен за административни цели, е „30“.
Член 6
Решение 2007/506/ЕО се отменя.
Член 7
1. Чрез дерогация от член 6 заявления за присъждане на екомаркировката на ЕС на продукти от групата продукти „сапуни, шампоани и балсами за коса“, подадени преди датата на приемане на настоящото решение, се оценяват в съответствие с условията, посочени в Решение 2007/506/ЕО.
2. Заявленията за екомаркировка на ЕС за продукти, попадащи в групата продукти „сапуни, шампоани и балсами за коса“, подадени в рамките на два месеца от приемането на настоящото решение, могат да бъдат съобразени или с критериите, посочени в Решение 2007/506/ЕО, или с критериите, посочени в настоящото решение.
Тези заявления се оценяват в съответствие с критериите, с които са съобразени.
3. Лицензите за екомаркировка на ЕС, присъдени в съответствие с критериите от Решение 2007/506/ЕО, могат да бъдат използвани в продължение на 12 месеца от датата на приемане на настоящото решение.
Член 8
Адресати на настоящото решение са държавите членки.
Съставено в Брюксел на 9 декември 2014 година.